《题满氏申申亭》
宋代·王令

申申亭者名自谁，河东丈人身铭之。
方其作亭自休息，固欲申铭名其题。
虽然自奉颇幽乐，岂敢兼忽当世为。
若日所忧非所及，因以遯世无闷辞。
丈人疏高喜自适，去不限灼来无时。
门无宾僚车马绝，室有几杖衣冠欹。
夜径行招海月伴，昼榻坐与天云期。
春林喧和鸟声好，胜听俗论相哑咿。
尘埃纵尔得风力，卒不到此徒自飞。
亭前朱朱有冶态，亭下白白无俗姿。
好木留存竟见实，恶草锄拔无容茨。
尝闻景胜未易敌，须有大句相参差。
故吾经年不敢往，日望诗老力可支。
偶来为游适已晚，花梢尚有春余遗。
高哦遶树惜时节，拾嚼红片行逶迟。
回看北林竹万颗，寒气欲起凌人威。
清风时来助气势，寒甲夜聚言语私。
方将投闲日来此，脚踏树下成交蹊。
无端尘土又为隔，明日跨马西北驰。
心思梦好定频到，不必直俟归风吹。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。